**Bandi** (kor. 반디; s. 1950 Kiina) on pohjoiskorealainen kirjailija. Hänen oikea henkilöllisyytensä on tuntematon. Pseudonyymi "Bandi" merkitsee Tulikärpästä.

Bandi syntyi Kiinassa pohjoiskorealaiseen perheeseen. Hän on Pohjois-Korean kirjailijaliiton jäsen ja on työskennellyt pohjoiskorealaisessa lehdessä. Bandin teoksia alettiin julkaista Pohjois-Koreassa 1970-luvulla. Hän kirjoitti vuosina 1989–1995 salaisesti runoja ja novelleja, joiden sisältö oli kriittistä maan hallintoa kohtaan.

Bandin kirjoista ensimmäisenä kansainvälisesti julkaistiin novellikokoelma *Syytös*, jonka alkuperäiskielinen versio koreaksi ilmestyi toukokuussa 2014. Teos sisältää Pohjois-Korean virallisia linjauksia kohtaan kriittisiä kertomuksia elämästä maan sisällä. Se oli vuoden 2018 alkuun mennessä käännetty 21:lle kielelle. Yhdysvalloissa ja Isossa-Britanniassa teos julkaistiin maaliskuussa 2017, mutta ranskankielinen versio oli ilmestynyt jo vuonna 2015. Kirjaa pidetään äärimmäisenä harvinaisuutena, koska se on Pohjois-Koreassa asuvan pohjoiskorealaisen kirjoittama. Aiemmat pohjoiskorealaisten kirjailijoiden teokset olivat olleet maasta loikanneiden kirjoittamia. *Syytöksen* käsikirjoitus kulkeutui Etelä-Koreaan pohjoiskorealaisia pakolaisia Kiinassa auttaneen Do Hee-yunin saatua tiedon sen olemassaolosta kirjailijalle sukua olleen loikkarin kautta ja värvättyä kiinalaisen henkilön järjestämään salakuljetuksen pohjoiskorealaisten sukulaisten luona käynnin yhteydessä. Vuonna 2019 ilmestyi Bandin toinen kansainvälisesti julkaistu kirja, runokokoelma *The Red Years*.

On esitetty epäilyjä siitä, onko *Syytös* aidosti pohjoiskorealaisen kirjoittama, mutta Kansainvälisen Penin North Korean Writers in Exile -keskus on vahvistanut aitouden. Sen mukaan kirjassa on monia vain pohjoiskorealaisten ymmärtämiä ilmauksia. Etelä-Koreassa kiista kirjan alkuperätarinan aitoudesta on ollut jatkuvaa. Jotkut Pohjois-Korean tutkijat ja maasta loikanneet ovat suhtautuneet kertomukseen skeptisesti, mutta esimerkiksi tutkija Brian Reynolds Myersin mukaan käsikirjoitus vaikuttaa pohjoiskorealaisen kirjoittamalta. Muun muassa käsikirjoituksessa käytetty murre viittaa Pohjois-Koreaan.

Lähteet
-------

1. ↑  Mysteerikirjailijan teos salakuljetettiin Pohjois-Korean ulkopuolelle – Kuvaa maan raadollista arkea Raija Hakala 17.4.2017, viitattu 22.12.2023
2. 1 2 3  Elizabeth Shim, North Korea writer Bandi is incommunicado, activist says UPI 17.1.2018, viitattu 22.12.2023 (englanniksi)
3. 1 2  Kirsi Jääskeläinen, Novellikokoelma paljastaa Pohjois-Korean arkea: Salakuljetetut tarinat diktatuurista Ilta-Sanomat 20.4.2017, viitattu 23.12.2023
4. 1 2 3 4  RO Kwon, Review: The Accusation by Bandi review – forbidden stories from inside North Korea The Guardian 11.3.2017, viitattu 22.12.2023 (englanniksi)
5. ↑  Kate Kushner, Literature Review: The Accusation by Bandi The Politic 3.1.2018, viitattu 22.12.2023 (englanniksi)
6. ↑  Syytös Kustantamo S&S, viitattu 22.12.2023
7. 1 2  Paula Hancocks, Stranger than fiction: How forbidden book was smuggled out of N. Korea CNN 3.4.2017, viitattu 22.12.2023 (englanniksi)
8. ↑  E. J. Koh, The Red Years: Forbidden Poems from Inside North Korea by Bandi World Literature Today, viitattu 23.12.2023 (englanniksi)
9. ↑  Lee Sang Sook, Review North Korean Review 2019, viitattu 22.12.2023 (englanniksi)
10. ↑  Krys Lee, The Accusation: Forbidden Stories from Inside North Korea by Bandi World Literature Today, viitattu 23.12.2023 (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki
* Korea
* Alankomaat

 |
|  |
| Muut | 
* IdRef

 |

 |